รัฐบาลไทย-ข่าวทำเนียบรัฐบาล-กระทรวงมหาดไทยประชุมจัดเตรียมสนับสนุนการทำแผนแม่บทภายใต้ยุทธศาสตร์ชาติ
วันจันทร์ที่ 20 สิงหาคม 2561
กระทรวงมหาดไทยประชุมจัดเตรียมสนับสนุนการทําแผนแม่บทภายใต้ยุทธศาสตร์ชาติ
กระทรวงมหาดไทยประชุมจัดเตรียมสนับสนุนการทําแผนแม่บทภายใต้ยุทธศาสตร์ชาติ
วันนี้ (20 ส.ค. 61) เวลา 09.30 น.นายนิสิต จันทร์สมวงศ์ รองปลัดกระทรวงมหาดไทย เป็นประธานการประชุมร่วมฝ่ายเลขานุการคณะทํางานกระทรวงมหาดไทย เพื่อสนับสนุนการดําเนินงานตามยุทธศาสตร์ชาติและการปฏิรูปประเทศ และหน่วยงานที่เกี่ยวข้อง ณ ห้องประชุมสํานักตรวจราชการและเรื่องราวร้องทุกข์ ชั้น 5 อาคารดํารงราชานุภาพเพื่อติดตามความคืบหน้าการเตรียมการจัดทําแผนแม่บทภายใต้ยุทธศาสตร์ชาติ ในส่วนของกระทรวงมหาดไทย และการมอบหมายผู้แทนเข้าร่วมการประชุม สําหรับการประชุมเตรียมการจัดทําแผนแม่บทภายใต้ยุทธศาสตร์ชาติ ร่วมกับคณะกรรมการจัดทํายุทธศาสตร์ ที่จะมีขึ้นในระหว่างวันที่ 20 สิงหาคม–15 ตุลาคม 2561โดยมีผู้แทนหน่วยงานในสังกัดกระทรวงมหาดไทย เข้าร่วมประชุม
โอกาสนี้รองปลัดกระทรวงมหาดไทยได้กล่าวขอบคุณทุกหน่วยงานที่ได้ให้ความสําคัญในการเตรียมการจัดทําแผนแม่บทภายใต้ยุทธสาตร์ชาติดังกล่าว และพร้อมให้การสนับสนุนการดําเนินงานตามยุทธศาสตร์ชาติและการปฏิรูปประเทศ ซึ่งการประชุมในวันนี้ สืบเนื่องจากภายหลังที่สภานิติบัญญัติแห่งชาติ (สนช.) ได้มีมติเห็นชอบร่างยุทธศาสตร์ชาติเรียบร้อยแล้ว คณะกรรมการจัดทํายุทธศาสตร์ชาติจะได้มีการจัดทําแผนแม่บทภายใต้ยุทธศาสตร์ชาติขึ้นซึ่งสํานักงานคณะกรรมการพัฒนาการเศรษฐกิจและสังคมแห่งชาติ (สศช.) ในฐานะฝ่ายเลขานุการของคณะกรรมการจัดทํายุทธศาสตร์ชาติ ได้ขอให้ส่วนราชการ/หน่วยงานต่างๆ พิจารณามอบหมายบุคลากรเพื่อสนับสนุนการทํางานและร่วมร่างแผนแม่บทกับคณะกรรมการจัดทํายุทธศาสตร์ชาติในแต่ละด้าน และเพื่อเตรียมการจัดทําแผนแม่บทในส่วนที่เกี่ยวข้องกับส่วนราชการและหน่วยงาน สําหรับการเตรียมการจัดทําแผนแม่บทภายใต้ยุทธศาสตร์ชาติ ในส่วนของกระทรวงมหาดไทย ได้กําหนดแนวทางในการจัดทําแผนแม่บทไว้ตามยุทธศาสตร์ชาติทั้ง 6 ด้าน รวมทั้งได้ดําเนินการขับเคลื่อนการปฏิรูปประเทศ ตามแผนการปฏิรูปประเทศ ระยะ 5 ปี (2561-2565) โดยให้ส่วนราชการระดับกรม หน่วยงานรัฐวิสาหกิจ และหน่วยงานในสังกัดสํานักงานปลัดกระทรวงมหาดไทย จัดทํากิจกรรม แผนงาน โครงการให้สอดคล้องกับแผนการปฏิรูปประเทศ และนําข้อมูลเข้าสู่ระบบติดตามและประเมินผลแห่งชาติ (eMENSCR)ของ สศช. เรียบร้อยแล้ว ปัจจุบันมีแผนงาน/โครงการ จํานวน 263 โครงการ ซึ่งที่ผ่านมา ฝ่ายเลขานุการคณะทํางานกระทรวงมหาดไทย และส่วนราชการที่เกี่ยวข้อง ได้ร่วมกันพิจารณา เพื่อให้เป็นกิจกรรมแผนงาน/โครงการเน้นหนักของกระทรวงมหาดไทยที่สอดคล้องกับแผนปฏิรูปประเทศใน 11 เรื่อง ประกอบด้วย 1) การบริหารจัดการขยะ 2) การบริหารจัดการภัยพิบัติ 3) การส่งเสริมวิสาหกิจชุมชน 4) การรังวัดที่ดินผ่านระบบดาวเทียม 5) การจัดทําผังบรรเทาอุทกภัยลุ่มน้ํา และเส้นทางน้ําในลุ่มน้ํา 6) การบูรณาการฐานข้อมูลประชาชนและการบริการภาครัฐ (Linkage Center)7) การพัฒนาระบบการบริหารงานเชิงพื้นที่ (One Plane)8) จังหวัดพันธุ์ใหม่ 9) แผนปฏิบัติการปฏิรูปกฎหมายล้าสมัยของกระทรวงมหาดไทย 10) การนําสายไฟฟ้าลงดิน และ 11) การพัฒนาระบบe-serviceสําหรับชําระค่าสาธารณูปโภค
ท้ายนี้รองปลัดกระทรวงมหาดไทย ได้กําชับให้ทุกหน่วยงานให้ความสําคัญ และมอบหมายผู้แทนที่สามารถให้ข้อมูลเป้าหมาย และตัวชี้วัดได้เพื่อเข้าร่วมในการประชุมการเตรียมการจัดทําแผนแม่บทฯ ร่วมกับคณะกรรมการจัดทํายุทธศาสตร์ชาติ ที่จะมีขึ้นในช่วงนี้ พร้อมทั้งให้ทุกหน่วยงานเร่งรัดดําเนินการตามแผนที่กําหนด และรายงานความคืบหน้า ปัญหาอุปสรรคให้ทราบโดยผ่านตามกลุ่มภารกิจ (cluster)เพื่อจะได้ประมวลผลในภาพรวมของกระทรวงมหาดไทยต่อไป